钦定古今图书集成/明伦汇编/宫闱典/第022卷 > 《钦圣宪肃皇后哀册文》李清臣
## 钦定古今图书集成/明伦汇编/宫闱典/第022卷 > 《钦圣宪肃皇后哀册文》李清臣

粤建中靖国元年辛巳岁，正月壬戌朔，十三日甲戌，
大行皇太后崩于慈德殿。二月壬辰朔，十一日壬寅，
殡于西阶，以三月壬戌朔，八日己巳，戒百官请命于
太庙，谥曰“钦圣宪肃皇后。”太史筮之。将以五月辛酉
朔，六日丙寅迁座于永裕陵，礼也。哀子嗣皇帝臣。〈徽宗
庙讳〉极永感之怀，写无穷之慕，躬荐泂酌，奉宁輴驭，痛
三牲之养，忽至于遣奠，悲万寿之祝，俄成于晞露，謦
咳如在，声容不返，毕铜史之馀滴，动金商之清挽，暑
令忽其成凄，薰风飒其变惨，像设既严，物仪具有，惟
是册书，用传不朽，官臣承诏，式虔事守，纪渐寓哀，贻
之永久。其词曰：“我宋隆康，恩渐动植，远惟暨迩，生成
滋”息，趋走贤智。修官懋职，遐及四裔，左衽重译维相。
向公，梁栋宗祏。逮女曾孙，逌家瑞国，蚤归王藩，旋被
褕翟。至性温温，令仪翼翼。道意礼学，生知自得。庆寿
宝慈，问安昕夕，执养寒暑，端庄不易。内辅神宗，赞助
陪益。凡厥见闻，舒徐启迎。十有九年，宴粲椒掖。万邦
托慈，六宫仰式。约省外氏，汤沐脂泽。斯世丕平，阴与
多绩。比懿夏、商。涂山简狄，姜嫄太姒，联袪并舄。元符
三祀，岁执徐直。正月己卯，变同剨砉。巍巍哲宗，武威
文德。夫何勿祐，忽遘窀穸。上嗣考庙，将决大策。于时
弼臣，或藏邪慝。辄进异论，欲倒白黑。赖我圣母，沉潜
刚克。折之陛前，气殚语塞。庭罗犀渠，门屯闟戟。德见
利人，寰宇庆怿。一指顾间，长宁社稷。譬如娲皇，神工
妙力，錬石补天，断鳌立极，冲融宇宙，滉涑澡涤，靡贤
不登，靡冤不释。臣尝侍对，与闻训敕，曰：“我皇帝圣材
天锡，子道勤毖，政事祗惕，治本乱原，讲磨䌷绎，惠心
溥博，物理研核。帝堪多难，子复明辟。何俟祔飨，始还
禁阈。幸济初艰，后罔馀责。重下教告，亟就安适。帝扳
以留，恳”款襞积，数请弗回，推玺却籍。义尽今兹，事高
往昔。在汉马邓，固多惭色。其于邦民，忧不离臆，动履
仁俭，示先壸则。服无珠玑，器无瑶璧，饰戒雕绘，弃捐
组织。言祖《经》《坟》，智该儒墨。诸书过眼，疑微洞析。兢兢
瞿瞿，殆忘寝食。凉暄密移，疹气侵蚀。皇帝圣孝，启处
在侧。药审刀圭，术穷鍼石。禬禳山川，犹期千亿。丹剂
虽灵，冥算终厄。佛供昼昏，丧氛夜赤。祲象告凶，轩星
示坼。数圮坤元，景沦望魄。五十八载，驰光度隙。呜呼
哀哉！梓匠奏工，嫔娥罢饰，帐殿光途。堂撤席。缟士
鼎鼎，绛旌奕奕。左背城阙，右经阡陌。《彀骑》䟃绨车
咿噫，箫笳悲吟，卤簿哆赫。万类夺辉，四民聚戚。御服
苴麻，皇情栾棘。呜呼哀哉！雾雨故宫，莓苔旧墄。凤幌
萧森，兽扉虚寂。辇路鉴奁，孰非陈迹？引望山园，涕濡
竹柏。惟有徽音，长留宝册。呜呼哀哉。